เปิดขายทรัพย์ผ่านสมาร์ทโฟน
บังคับคดีขายทอดตลาดทะลุแสนล้าน กลางปีหน้าเตรียมเปิดขายทอดตลาดผ่านสมาร์ทโฟน
11 ต.ค. 2559

บังคับคดีขายทอดตลาดทะลุแสนล้าน กลางปีหน้าเตรียมเปิดขายทอดตลาดผ่านสมาร์ทโฟน
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมยังมีทรัพย์รอการขายอีกกว่า 2.01 แสนล้านบาท โดยจะมีการคัดแยกสิ่งปลูกสร้างออกตามประเภท เช่น โรงงาน อาคารพาณิชย์ โรงแรม เพื่อให้ง่ายในการประมูลซื้อ หลังจากนี้จะทยอยจัดมหกรรมขายทอดตลาดทรัพย์อย่างต่อเนื่อง และปรับระบบงานใหม่ให้คล้ายกับสถาบันการเงิน เช่น เปิดขายทอดตลาดทรัพย์ทุกวัน ไม่มีวันหยุด และไม่ปิดพักเที่ยง รวมทั้งประมูลทุกวันเสาร์และอาทิตย์ 
นอกจากนี้ ภายในเดือน ก.ค. 2560 กรมจะเปิดขายทอดตลาดทรัพย์ผ่านระบบอินเทอร์เน็ตได้แบบสมบูรณ์แบบ ผู้ใช้สมาร์ทโฟนทั่วประเทศสามารถประมูลซื้อทรัพย์กับกรมบังคับคดี รวมทั้งจะทำให้ชาวต่างชาติสามารถเข้าร่วมประมูลซื้ออาคารชุดได้เช่นกัน
สำหรับปีงบประมาณ 2559 กรมสามารถขายทอดตลาดได้กว่า 1.03 แสนล้านบาท เกินกว่าเป้าที่ตั้งไว้ที่ 1 แสนล้านบาท สูงสุดในรอบ 6 ปี ทำให้สามารถนำเงินค่าธรรมเนียมขายทอดตลาดส่งให้กระทรวงการคลังได้กว่า 3,000 ล้านบาท
ขณะที่มีเรื่องเข้าสู่การไกล่เกลี่ย 1.67 หมื่นเรื่อง คิดเป็นทุนทรัพย์ 6,732.1 ล้านบาท ไกล่เกลี่ยสำเร็จ 14,188 เรื่อง ทุนทรัพย์ 4,932.59 ล้านบาท คิดเป็น 83.75%